Ego Viardus, decanus christianitatis Barri super Albam, et ego Johannes Cristiani, prepositus dicti Barri, notum facimus universis presentibus et futuris quod, in nostra presencia constituti, dominus Marchus de Waagniaco miles et domina Neella uxor ejus spontanei recognoverunt se satis habuisse et recepisse a Richero de Porta, succentore ecclesie Sancti Machuti, multa bona et auxilia cum consiliis oportunis et sibi valde necessariis, pro quorum omnium recompansatione dicti dominus Marchus et domina Neella uxor ejus coram nobis dederunt et concesserunt vera et perpetua donatione et concessione legitime facta inter vivos dicto Richero viginti duos denarios cum omni dominio jure et justicia censuali, quos censuales debebant moniales Aurimontis pro varannis suis sitis subtus Aurimontem et pertinenciis earumdem domino Marcho et domine Neelle supradictis. Dederunt etiam et concesserunt ipsi dominus Marchus et domina Neella uxor ejus Richero predicto quicquid mesfacti et injurie de dicto censu factum fuit contra ipsos a tempore transacto usque in diem confectionis presencium litterarum. De quo censu et predictis mesfacto et injurie se devestierunt coram nobis dictum Richerum investiendo et ponendo in possessionem corporalem, fide corporali prestita, promittentes dicto Richero et ejus successoribus legitimam portare garantiam de dicto censu contra omnes et quod contra presens factum vel instrumentum non venient nec aliquem venire permittent in futurum. In cujus rei testimonium, presentes litteras sigillis nostris sigillavimus. Actum anno Domini Mo CCo Lo sexto, mense junii.